"Mint a brazil szappanoperákban" - rabszolgaügy Nyírbátorban
Hangoskodó, durva, de segítõkész embernek ismerik a szomszédok azt a férfit, akit rabszolgatartás gyanúja miatt vett õrizetbe a rendõrség múlt héten. A szomszédok szerint a férfi "nõként is használta" a családjával lakó két asszonyt, akik feljelentették. Azt viszont senki nem érti, miért nem szöktek meg a nõk, ha rossz dolguk volt, ezt ugyanis bármikor megtehették volna.
"Az Iskola utcában? Na, mondj valakit, aki rosszfiú az Iskola utcában!" - fordult a kollégájához mosolyogva egy nyírbátori közterület-felügyelõ, amikor arról kérdeztük, melyik házból vittek el két embert a múlt héten rabszolgatartás gyanújával. "Teljesen egyértelmû" - vágta rá a társa, majd pontos házszámot mondott.

A múlt héten sanyargatással elkövetett személyi szabadság megsértése miatt letartóztatott és meggyanúsított "Dzsoninak" már a botrány elõtt is rossz híre volt a román határ közelében fekvõ szabolcsi városban több helyi szerint. A környéken csak becenevén emlegetett J. A.-t és élettársát a múlt szerdán tartóztatták le, miután egy vele egy háztartásban élõ nõ feljelentést tett ellene. A rendõrség közleménye szerint a 35 éves nõ és egy másik asszony "gyakorlatilag rabszolgaként" élt a nyírbátori háztartásban, éheztették, dolgoztatták és verték, éjszakára pedig egy kis fülkébe zárták õket (a rendõrségi közleménytrõl itt olvashat részletesen).

"Nõként is használta Dzsoni"

"Láttuk az Andreát, minden nap korán reggel ment újságot hordani, egész nap dolgozott" - mesélték az [origo]-nak az egyik állítólagos rabszolgáról a "Dzsoni" utcájában lakó szomszédok. Szerintük a 35 éves nõ körülbelül 5 éve lakott a családdal, és keményen dolgozott. J. A. áruházláncok hirdetési újságjait hordatta vele ki a városban, de a boltba is õt küldte, az utcát is vele takaríttatta. Az [origo] értesülései szerint D. Andrea távoli rokonságban állt a családdal, a másik ott tartott nõ, az idõs Teréz pedig Nyírvasváriból került hozzájuk másfél hónapja. Több szomszéd azt mondta, hogy az állítólagos rabszolgatartásról szóló hírek meglepték õket, mivel nem is tudták, hogy két nõ lakik J. A. házában az élettársán kívül: a többség csak Andreáról tudott, a másik asszonyról nem.

"Tudatlan, butácska hölgy volt az Andrea, az után került ide, hogy a szülei meghaltak" - állította egy szomszédasszony, akinek a családja már régebben is ismerte a nõt. Szerinte annak idején "Dzsoni" udvarolt neki, és "fût-fát ígért", hogy költözzön hozzá, adja el a házát, aztán "semmire nem lesz gondja". Az asszony szerint D. Andrea telt, 98 kilós nõként érkezett a szomszédba, de az utóbbi idõben majdnem 40 kilót fogyott. "Rosszul bántak vele, üvöltöttek vele, és szerintem nõként is használta a Dzsoni" - mondta az asszony. "Gyere, szopjál le, aztán takarodjál" - ilyeneket kiabált a szomszéd szerint a nõnek. Az [origo]-nak J. A. sógornõje is azt mondta, hogy szexuális kapcsolat volt a féri és a nõ között, de szerinte D. Andrea kezdett ki a 3 gyerekes családapával. "Neki is tetszett, beleegyezett" - mondta.

Az Andreát ismerõ szomszédasszony állítása szerint õ korábban felvetette egy közelben lakó rendõrnek, hogy tenni kellene valamit, annyira rosszul bánnak a nõvel, de a rendõr szerinte azt mondta, ne avatkozzanak bele, mert "van ennél rosszabb is". (Emiatt a Nyírbátori Rendõrkapitányságon belsõ vizsgálat indul - közölte cikkünk megjelenése után Fülöp Gergely, a megyei rendõr-fõkapitányság szóvivõje, aki a szomszédasszony által említett lehetséges rendõri mulasztásról az [origo] cikkébõl értesült.) Más szomszédoknak ráadásul kevésbé tûnt fel D. Andrea állítólagos rossz sora, egy férfi, aki J. A. barátjának mondta magát, az [origo]-nak azt állította, hogy sose látta lehangoltnak, szerinte a nõ mindig vidám volt.

"Nem értem, mért nem ment el, ha rossz volt neki"

"Én sem nevezném rabszolgának, a nõk is tehetnek arról, hogy ott éltek" - mondta az állítólag fogva tartott nõkrõl a név nélkül nyilatkozó szomszéd. Szerinte D. Andreát Dzsoni többször kidobta már, a holmijait is kiszórta az utcára, de a nõ mindig visszajött. "Nem értem, miért nem ment el, ha rossz volt neki" - mondta, hozzátéve: "Olyan volt ez, mint egy brazil szappanoperában a bárók, akik annyira rendelkeznek a nõvel, hogy az végül magától visszamegy." Az utca másik végén J. A. barátai is arról beszéltek, hogy nem lehet valakit rabszolgaságban tartani, ha szabadon jár-kel az utcában, és bármikor elszökhet. Szerintük ez nonszensz.

"Sok mindent mi sem értünk"  - mondta az [origo]-nak a Nyírbátorban található Kistérségi Szociális és Pedagógiai központ helyettes vezetõje, Lehel Judit is, aki a feljelentés után a két nõt gondozásba vette. Õ azt mondta, hogy meg fogják vizsgálni, van-e bármilyen mentális problémája a két nõnek, de errõl egyelõre nincs semmilyen információjuk. A központ a múlt héten ellátta a nõket az éjjeli menedékhelyükön: szállást, étkezést, ruhát és tisztálkodást biztosítsanak nekik, a nõk pedig már elhagyták a menedéket. Lehel Judit nem árulta el, hova mentek, mivel - mint közölte - a biztonságukat féltik.

"Rendes ember, csak csúnya a szája"

Az [origo]-nak nyilatkozó szomszédok szerint Dzsoni nem csak a nála lakó két nõvel volt viselkedett durván. "Régen egy nagyon öreg cigány asszony lakott itt, eltartási szerzõdéssel szerezte tõle a házat" - mesélte egy az utcában lakó asszony, aki többször is megismételte, hogy csak név nélkül nyilatkozik, mert tart a férfitól. Az utcában lakó nõ szerint a Dzsoni által gondozásba vett cigány asszonyt sokszor az ajtó elõtt a földön találták meg reggelente, mert néha nem is engedték be éjszakára. "A Rózsi néni, akitõl a házat szerezte, nekem azt mondta, hogy ez egy gyilkos" - mondta egy másik szomszédasszony, és a környéken élõk közül többen azt állították, hogy a letartóztatott férfi ült már börtönben. Fülöp Gergely, a Szabolcs-Szatmár-Bereg Megyei Rendõr-fõkapitányság szóvivõje is megerõsítette az [origo]-nak, hogy a férfi személy elleni, erõszakos, valamint vagyon elleni és gazdasági bûncselekmények miatt is volt börtönben, emberölés miatt azonban nem büntették.

Szomszédai közül kevesen voltak vele beszélõ viszonyban, így a róla szóló történetek többségét pletykákra, hallomásra alapozzák. A szomszédok csak annyit állítottak biztosan a férfiról, hogy nagy hangú, néha félelmetes. "Gyakran üvöltött, szitkozódott az utcán, szidta a magyarokat, és késõ éjjel is üvöltött nála a zene" - mesélte több környékbeli is az [origo]-nak. Egyikük szerint a rendõrség is "milliószor volt kinn nála csendháborításért".

A szomszédok egy része ugyanakkor hozzátette, hogy J. A. rendes ember, gyakran ajánlott segítséget, rendben tartotta a háza környékét, és értelmes, illedelmes gyerekei vannak, akik minden nap rendesen jártak iskolába. "Rendes ember, csak csúnya a szája" - mondta egy szomszéd, egy másik pedig a gyerekek miatt sajnálkozott, akik most nagybátyjuk gyámsága alatt maradtak a házban.

Piszkos szoba, bõrkanapé és letiltott beszélgetések

A gyanúsított pár házában kedden csak a gyerekek voltak otthon, a kertben egy kocsi elé fogott ló ácsorgott, a kerítések rácsait falapokkal takarták be. Az utca házai rendezettek, tiszták, a pár házát emeletes családi házak veszik körül. Az [origo] riporterét  J. A. egyik fia és unokaöccse beengedte a házba, hogy megmutassák, hogyan élnek, illetve azt, hogy hol aludtak a velük élõ nõk. A rendõrség által is emlegetett, 2x3 méteres szoba, ahol állítólag az asszonyokat tartották, a ház konyhájából nyílik: a meglehetõsen lepusztult helyiségbõl szúnyoghálós ablak néz a kertre, amelyen akár egy ember is ki tudna mászni. A helyiség a ház legromosabb része, csupasz falairól hullik a vakolat, egy piszkos heverõ mellett csak egy apró asztal és polc áll, a másik oldalon pedig falba vert görbe szögeken lóg néhány rongyos kabát. A heverõ végében polc gyanánt áruházak reklámújságjai voltak tömbökben a földre pakolva, terítõvel letakarva.

Az egyik asszony fekhelye a konyhában álló bõrkanapé volt, ez hasonlít azokhoz, amelyeken a lakásban a család más tagjai is alszanak. A lakás a konyhából nyíló kisszobát leszámítva kifejezetten jómódúnak tûnt, több LCD televízió és számítógép állt a különbözõ szobákban, a falakon festmények, dísztányérok, az egyik sarokban pedig egy szódagép, amire a gyerekek kifejezetten büszkék voltak.

A fiúk szívesen és részletesen beszéltek az [origo]-nak arról, hogyan élt náluk a szüleiket feljelentõ két nõ. A gyerekek sok olyan állítást tagadtak, árnyaltak, illetve helyeztek teljesen más megvilágításba, amely a nõk feljelentésében, a rendõrség közleményében vagy a szomszédok történeteiben szerepelt, beszéltek többek között arról, hogy mennyi dolguk volt a ház körül, mennyit kaptak enni vagy hogy mennyire mozogtak szabadon. Ezeket az állításokat ugyanakkor nem írhatjuk le, mert a beszélgetés után J. A. testvére, a fiúk ideiglenes gyámja közölte, nem engedélyezi, hogy a gyerekek nyilatkozzanak. J. A. testvére szintén részletesen beszélt az [origo]-nak arról, hogy milyen torz képet fest szerinte fivérérõl a média, de ahhoz nem járult hozzá, hogy az általa elmondottakat megírjuk.
Szabolcs-Szatmár-Bereg megye kékfény rabszolgamunka rabszolgák Nyírbátor